《【双调】水仙子　怨别离》
元代·王爱山

凤凰台上月儿弯，烛灭银河锦被寒。谩伤心空把佳期盼，知他是甚日远？悔
当时不锁雕鞍。我则道别离时易，谁承望相见呵难！两泪阑干。
凤凰台上月儿偏，和泪和愁闻杜鹃。恨平生不遂于飞愿，盼佳期天样远，月
华凉风露涓涓。欹单枕难成梦，拥孤衾怎地眠？两泪涟涟。
凤凰台上月儿斜，春恨春愁何日彻？桃花零落胭脂谢，倏忽地春去也，舞翩
翩忙煞蜂蝶。人去了无消息，雁回时音信绝，感叹伤嗟。
凤凰台上月儿低，香烬金炉空叹息。闷闷厌厌怎不添憔悴？夜迢迢更漏迟，
冷清清独守香闺。急煎煎愁如醉，恨绵绵意似痴，泪眼愁眉。
凤凰台上月儿高，何处何人品玉箫？眼睁睁盼不得他来到，陈抟也睡不着，
空教人穰穰劳劳。银台上灯将灭，玉炉中香渐消，业眼难交。
凤凰台上月儿孤，倒凤颠鸾谩叹吁。盼行云愁锁西楼暮，似阑干十二曲，雁
来也还又无书。情脉脉空惆怅，意悬悬无是处，恨满天隅。
凤凰台上月儿明，短叹长吁千万声。香闺寂寞人孤另，枕消香寒渐生，碧荧
荧一点残灯。别离是寻常事，凄凉可惯经？冷冷清清。
凤凰台上月儿昏，忽地风生一片云。淅零零夜雨更初尽，打梨花深闭门，冷
清清没个温存。他去了无消息，枉教人空断魂，瘦脸啼痕。
凤凰台上月儿沉，一样相思两处心。今宵愁恨更比昨宵甚，对孤灯无意寝，
泪和愁付与瑶琴。离恨向弦中诉，凄凉在指下吟，少一个知音。
凤凰台上月儿圆，月上纱窗人未眼。故人来人月皆如愿。月澄清人笑喧，诉
别离在月下星前。人美满中秋月，月婵娟良夜天，人月团圆。

作者简介：王爱山(约公元1317年前后在世)：家乡、籍贯、生卒年月及事迹皆不可考，约元仁宗延佑年间在世，是元朝著名的文学家，工诗擅曲。著有散曲《寿阳曲》四支，被收入《太平乐府》。其名作是《双调·水仙子》三首，被收入《中华五千年诗词文库》。